LP sterf in motorongelukArgieffoto Fezeka Loliwe, ANC-LP, is Maandag in ŉ motorongeluk buite Fort Beaufort in die Oos-Kaap dood. Jackson Mthembu, ANC-hoofsweep, het in ŉ verklaring die party se skok uitgespreek en namens die party innige meegevoel aan haar familie, vriende en kollegas betuig. Kapt. Mali Govender, polisiewoordvoerder, het gesê die ongeluk het op die R63 naby Alice plaasgevind. “Die omstandighede rakende die ongeluk, waarin net een motor betrokke was, is nog onduidelik en word ondersoek. Ons kan bevestig die bestuurder was alleen in die voertuig,” het Govender gesê. Volgens Mthembu het die ongeluk gebeur nadat Loliwe haar parlementêre kiesafdeling se kantoor in Fort Beaufort verlaat het. “Loliwe was ŉ toegewyde openbare verteenwoordiger en het in 2014 by die Parlement aangesluit. Sy het onderskeidelik as voorsitter in die portefeuljekomitee oor arbeid en voorheen as die ANC se hoofsweep in dié portefeuljekomitee gedien,” het Mthembu gesê. Sy was ook lid van die span wat die parlementêre ondersoek oor die SAUK gedoen het. Die polisie ondersoek ŉ saak van strafbare manslag.